
Cserba Aranka és Márton Imre egyetemre jutása és életpályája (Hagyatékban talált dokumentumok alapján)

Édesanyámmal, nagyszüleim halála után, vászonszatyornyi iratot találtunk. Az átvizsgálás után kiderült, hogy nagyapám és nagyanyám összes bizonyítványa, nagyapám tanári pályája során keletkezett összes dokumentuma fennmaradt. Célom, hogy a fellelt dokumentumokat beillesszem a történettudomány, ezen belül az oktatástörténet folyamatába. Előfeltevésem, hogy a dokumentumok időrendi átvizsgálása pontos képet fog nyújtani a két világháború közti egyetemre jutásról. Nagymamám hátrányos helyzete abból adódott, hogy a két világháború között sokan ellenezték, hogy a nők hivatást válasszanak, egyetemeken képezzék magukat. Nagyapám pedig egy végtelenül egyszerű, szinte írástudatlan, elszegényedett törpebirtokos családból verekedte fel magát. Célom ok-okozati összefüggések keresése az egyetemre jutás és a társadalmi státusz alakulása között. Nagyszüleim életpályájának követése választ adhat arra a kérdésre, hogyan volt lehetséges az egyetemre jutás és pedagógus hivatás gyakorlása Trianon után, egy olyan korszakban, amikor sorozatosak voltak a diszkriminációk az egyetemeken, és hatalmas arányú volt az értelmiségi munkanélküliség. Elsősorban az 1928-29-ben keletkezett iratokat szeretném górcső alá venni. Előfeltevésem, hogy a diplomaszerzés lehetőséget jelentett egy zárt struktúrájú társadalomban a magasabb státuszú és jövedelmű rétegbe való emelkedéshez. A mélyebb összehasonlítást szolgálva, mozaikokat szeretnék kiemelni a korszak történeti, gazdasági, társadalmi, kulturális életéből. Ebben az irodalom jegyzékben megadott, általam használt, történeti munkák nagy segítséget nyújtanak. Márton Imre dokumentumainak segítségével feltérképeztem annak a lehetőségét, milyen esélyei voltak egy paraszti nívón élő törpebirtokos fiának a két világháború között. Cserba Aranka iratai alapján körüljártam a korszak feminista törekvéseit, melyek szorgalmazták, hogy a nők iskolázottságuk folytán képesek legyenek önálló egzisztencia megteremtésére, képességeik kiaknázására. 



